16-årige Lucas Andersen er noteret for tre kampe for AaB, og da han spillede sin første kamp, blev han kåret som AaB's yngste Superliga-debutant. Sportsdirektør Lynge Lakobsen glæder sig over forlængelsen. - Det er dejligt at have fået aftalen på plads med Lucas, hvis tidlige debut blot er en understregning af hans store potentiale. Efter sommerferien vil Lucas træningsmæssigt indgå på lige fod med de øvrige spillere i truppen, og vi spår ham en stor fremtid - ikke bare i AaB, men også i landsholdssammenhæng, siger Lynge Jakobsen i en pressemeddelelse. Lucas Andersen er glad for kontraktforlængelsen. - Det er stadig mærkeligt at få lov til at spille sammen med mine forbilleder, og både selve kontrakten og dét at spille for AaB på Energi Nord Arena er en drøm, der går i opfyldelse. Jeg har stadig meget at lære, men jeg håber på mere og mere spilletid, og forhåbentlig kan jeg bidrage til, at vi overlever i Superligaen i denne sæson, siger Lucas Andersen.
U/17-landsholdsspiller og AaB College-elev Lucas Andersen har forlænget sin kontrakt med AaB til udgangen af 2013.